1Eho uba neo vi gagolo modem im nim abo em gi fota ahusobuli eba it daetbadam bak nim um ba aime eba a fakemule. Uho gi ozahigeàmu dogoit vou faodam labe aidale. 2Um dam totbaho labe ebe eho vahokedam im aime eba vi tauhu dam lam dam amomoi giomim vameadam dam labe vedi fa uba neha, “Dae ibida vi tau meedase,” lahame vi tauledume vi vietomoadam bak labna zohàme em ahu adat faki teidi vou faovoi meedam bak. Ebe eho faki teidi vou faovoi meedam bak lam gi Alat Aba Aho ozoho bak lamti ulohona vi ozome meedam bak. Nam meit modehe vaba alim nam soaoti ulohona eho ozome fa dat bas nidi niba abo Kristus bake lolo gagu vàmadi esuhuna akati fa dat amomoit um fa vi vietoi valo meedà? 3Labihàmu eho nehi ozome iedi vou faovoi meedam bak. Amu di iube Iblisit fa mumali Hawa bake li ahi vagehe di lam aho vedi imbo tibame ame im lam modi faidehe bakti ulohona fa neo uho modem bak labna zohàme eho iedi ahit uba vou faovoi meedam bak. Eho ozoha, dam amomoit uba li neha, “Dae ibida aime vuzehem neàte,” lahame ahi vagem di lam uho vedi neà tiba vuzehi fa ubu uho amu Kristus bake lab tu vuzehi ahu vàmadi im Abada meedam bak lam fa mu voolo modem bak labna zohàme eho iedi vou faovoi meedam bak. 4Neham labe eho uba labi vameadam bak. Meit uba le im giomimna im meiti im meiti uba vameadam di lam uho malem vaba vedi gi uledi kehàm vaba vi aime vuzehelo àhàki meedume baleàhà damat modem bak. Neham bak. Dam amomoi labe uba le neha, “Yesus bake tu vuzehi im Abada meedale,” lahame vahokedam di lam ba ibi iho vahokedam im lamti ulohona vahokedam vaba gi im amomoi faasi vahokedam di lam uho vedi uledi vi vuzehelo àhàki meeda. Labi laha ame dam labe uba le fa ibi iho vahokedaha Alam Aha Nutabe Neàna lam abo uba modi vizi teudehena lam gi mu fa ibi iho vi ozohoda lam uba vi vahokedam di lam uho laha vedi uledi vi vuzehi vizelo àhàki meeda. Labi laha ame dam labe ba ibi iho uba vi vahokedaha Im Neàna lam ba uba vi vahokedam vabak. Vedi neha, “Ubu uho faina meedam bak lam Kristus ba ot vai eloho vab labe ba Alat uba soat vausu fa vei neàdem kaio. Uba soat vausu fa vei neàdem bak amomoite,” lahame uba labi vi vahokedam di lam uho vedi imbo tiba im lada lam fa vi vuzehelo àhàki ozoda. Meit uba le im giomimna lamohoda uba vameadam di lam uho malem vaba vedi, “Neàte,” lahame gi uledi vi aime vuzehedam damat modem bak. Uho labihadam damat meedam labe làhà em fota ahusobuli it daetbadam im nim laha aimale. 5Dam ihimo im ee it vousai neha, “Im Kristus labe Aho gagu Am im vameame esmozi laiam dam feàda im am bak,” lahame it daetbadam dam labe iho im giomimna uba vou li vameadam im lam uho vuzehedam damat modem bak. Uho ozom, em faida ba ame baket meedam vab tibame um em im aim mohe? Làhà um git ozo. Em laha ame bak meedamda meida em am bak. 6Eho uba im vameadam di lam em aha gi alimdi alimdidam bak lam em naedata ozobohu bak. Lahana eho labiha labe uho ozom, ame im imbona lam em im biehebu dàt uba im vameadà? Vabà! Em gi im ozobohu dàt uba vameadam bak. Ame bak lam um ozobohuna taia? Iho amu uba le tau azihi di lam iho Alam im imbona lam uba vahokedaha di modeo, iho uba tau na meedaha di modeo, iho lab iademe meedaha bak lam um ba biehe vaba abo aame ozobohudehena taia? 7Labi Alat gagu oluhuda labe Aba Aho meedaha Im Neàna lam eho amu uba le vameadaha di lam eho uba nehaheo? “Ebe eho uba ame Im Neàna lam lab vameadaha bak laba gohali uho eba doi lodale,” lahame uba labi gagohe? Vabà! Em ba uba labi gagoho vabak. Ame di lam eho gi feà vab dateli em so na vabalem bak ozome vadamna lam ehemo nabidume vadam bak. Eho gi um fa neàdi vousam bake vi ozome uba labihadam bak. Làhà eho lab modehe bak lam git modehe labe uho eba fakehe? 8Eho amu num debu ubuda laba le uba tau azi ame Im Neàna lam vou vahokedaha di lam gi Kristus bake tu vuzehi vahi meedam dam abo dam zi mei dam zi mei lahadam dam labe eba doi lu oudume eho uba ame Im Neàna lam uba vou vahokedume um neàdedaha bak. Eho ba uba gagu doi vadaha vabak. Uho ame bak laba vi ozome eba nehi gagolo mode? “Ame da Paulus labe aba aho iba lab vahokedaha bak lam doi ibida gagu vaha vaba vedi fa dam Kristus bake tu vuzehi vahi meedam dam abo dam zi mei dam zi mei lahadam dam labe im doi vame fa iba vahokedaha bak,” lahame uho eba labi faki gagolo mode? 9Labi eho amu uba le tau azihi di lam na eho valo ozohona vabalem di lam em ba uba gagome ame na vadaha vabak. Neham labe labihaha bak. Emti vou alem dam totbaho labe Makedonia bak labe lehe dam labe li aaha na eho valo ozohona vaha vabak aahemu fa eba vi tau doi ab lodaham bak. Di lam eho uba modi vanamam bak labna zohàme eho it vou faovoi mali ba na eho valo ozohona vabalem di lam em ba uba vi vabidume ootedam vabak. Labi laha eho etei gi labihadam bak. Labi laha ba diamut eho gi labihadalo modem bak. 10Kristus labe Aho gi imbo bak vameadam dàt modem bak. Làhà eho ame Da lamti uloholi eho etei uba nib vameadalo modem im nim laha imbo bak. Eho ba um bak Akaya laba azihi dam abo um num debu Korintus laba azihi dam modeo, ame bak zoho labe am num debu meida azihi dam modeo, em ba ebe eho uba lab meedam bak lam, “Uho ame bak gohali eba doi lodale,” lahame eho ba uba ootedume vi tauledume doi vadaha vabak. Eho ame Im Neàna lam uba vou vameatedam di lam ba uba gagu doi vadam vaba eho gi uba teo vahokedam labe fa em so na vabalem bak ozome vadamna lam ehemo nabidume vadam bak. Laham bak lam eho vi ozome it daetbadam bak lam ba uho meit eba mali gagu vaitom vabak. 11Eho etei lab gagoho bak lam uho ozom, em ba uba deelem vaba? Vabà! Eho uba bisi deeli meedam bak lam Alata ozobohu bak. 12Eho ame Im Neàna lam uba vou vameatedam bak lam em ba uba neha, “Ame bak gohali eba doi lodale,” lahame ba uba labi ootedume vi vameadume doi vadaha vabak lam eho gi labaha bohu vuusu meeda tame. Eho gi, “Neham bak fà modese,” lahame labihadalo modem bak. Ame dam etei uba le neha, “Im laha Kristus labe Am im vameame esmozi laiam dam totbaho im am bak,” lahame giomim gagodam dam labe iho vedi nehi it daetbada. “Im abo Paulusat im aba aho meedam bak lamti ulohona meedam damat modem bak,” lahame it daetbadam bak lam, “Fà vabali setese,” laham bak vi ozome eho ozahit gi teo vi vahokedam bohu meedam bak. Neham bak. Ame dam labe iho im vuusu meedam di lam ba emti uloho vabak. Dam lam gi, “Doi vadase,” lahame àhàki ame im lam dam bake vou vahoketedam bak. 13Ame dam labe labihasu meedam labe ba ibi iho amu lab gagoho bak lam, “Im abo Kristus labe Aho gagu Am im vameame esmozi laiam dam totbaho im am bak,” lahaha bak lam ba imbo imot modem vabak. Gi giomim daetbadam damat modem bak. Ame dam labe neha, “Im gi Alat Aho iba gagu oluhu im vou li meedalo meedam damat modem bak,” lahana ahi vagedam damat modem bak. Labi ame dam labe laha nehi meedam meo damat modem bak. Vedi, “Dam amomoit fà iba aame ozo, ‘Im abo Kristus labe Aho gagu Am im vameame esmozi laiam dam totbaho im am bak,’ lahame fà iba aame ozose,” lahame ahit ibi iho meedamna nimti ulohona vouhodam bak. Lahana ame dam lam ba Kristus labe Aho gagu Am im vameame esmozi laiam damat modem vabak. 14Lahana ame dam labe lab meedam bak lam em ba àvodem vabak. Dam lam gi iba na gagome meedam Iblis labe aba aho lab meedume baleàhà bak lamti ulohona meedam damat modem bak. Labihaha bak. Iblisit laha neha, “Em abo Alat Am im gagu vou usemda modem labe Alam fauha meona vou usemda em am bak,” lahame ahit gi ahobat neàdi ame bak lam vouhoda. Labiha labe aho na gagome meedam dam labe laha gi ame baket neo vi meedam bak. Ame dam labe vedi ibi iho faina meedam bak lam vasti vedi neha, “Im abo Alat Aba Aho gagohona lam im vamdesu meedam dam im am bak,” lahame ahit gi ahobat neàdi ame bak lam vouhoda. Labiha labe ame dam labe amu neha, “Im abo Kristus labe Am im vameame esmozi laiam dam totbaho im am bak,” lahame ahit ahobat neàdi vouhodam bak lam ba akati iho aame àvode? Im ba àvodem vabak. Ame dam labe ibi iho lab meedam bak lam Alat ba diamut ame baleà vouhou faki beodam bak lam im ba àvodem vabak. Ahole beodam bak. 16Emti vahi Kristus bake tu vuzehi meedam dam oa, eho etei uba lab gagoho bak lam neo vi gagolo mozo. Eho uba neo vi gagolo modem im nim abo em gi fota ahusobuli eba it daetbadam bak nim um ba aime eba a fakemule. Uho gi ozahigeàmu dogoit vou faodam labe aidale. Lahana um dam totbaho labe em im nim aime nehameam, “Mm! Paulusat gi ahusobu dàt im vameadam bak,” lahame eba labi ozom dam ehelemeam làhà ame dam labe gi ibi iho amu ame dam giomimda labe ahusobuli it daetbadam im lam aidume modi baleàhà damat modemnàme fa im ebeda gi ozahigeàmu vou faodam labe vi aidale. 17Eho etei uba nib toedaha im nim abo ebe eho it ozobohu aabodi daetbadam im nim ba im Boehàda Yesus labe Aho eba gagu eho meedam vabak. Gi dam ahusobu damat meedam bakti ulohona eho vi meedam bak. 18Neham labe labihadam bak. Um dam dua totbaho labe vedi ibi iho bak niba esdam diat meedaha im lam vi ozome daetbadam meo bak. Làhà eho gi ebe eho bak niba meedaha im lam laha vi ozome ame baket modelo. Nasi aima. 19Um Korintus dam abo im ozobohu aabodem dam um ame? Labiham labe uho vedi dam amomoit neha, “Im abo Kristus labe Am im vameame esmozi laiam dam totbaho im am bak,” lahame giomim gagodam dam labe uba le ibi iho ahusobuli vi vahokedam di lam uho vedi mom vaba gi ame im lam aime uledi meedam damat mode? 20Uho labihadam damat modem labe uho vedi neo dam nehasu uba le meedam dam laba neo vi uledi meedam dam um ame? Dam amomoit uba le neha, “Um gi im na tet ootedume teo meedam damalese,” lahame uba ootedume vabidam di modeo, Labi dam amomoit uba le ahi vageme keobaedume nazoh ubuda valo modem di modeo, Labi dam amomoit uba le dam labe im ee vousai fa ee ubuda fa vousem di modeo, Labi dam amomoit uba le uba feàtàdam di modeo, Labihasu uba le meedam dam lam uho mom vaba vedi gi ule neàt gut vadam damat modem bak. 21Lahana eho etei lab gagoho bak lamti ulohona iho uba meedaha vab labe uho vedi im nembe damat mode? Lahame uho lab gagoho bak labet modi fa im lade? Làhà ame dam giomimda labe ibi iho bak niba meedaha im lam vi ozome it daetbadam im uba vameadam di ba iedem vabak lamti ulohona eho etei laha ozahit vei ahusobuli uba neo ebe eho bak niba meedaha im lam neo vi ozome ba iedem vaba it daetbadam labe uba im vameadalo modem bak. Uho nasi aimale. 22Ame dam labe it daetbadam di uba nehi vameadà? “Iba vou faat lehe dam debu lamti dae ibida lamti labihasu vi ozodam di im abo Ibranit modem damat modem bak,” lahame uba labi daetbadà? Ne, em laha Ibrani dàt modem bak. Labi ame dam labe uba neha, “Im abo Israel labe aba aho vou faat lehe dam bisi Alat deeli vaha dam debu im am bak,” lahame uba labi daetbadà? Ne, em laha Israel labe aba aho vou faat leheda meida em am bak. Labi ame dam labe uba neha, “Im abo Abrahamat aba aho vou faat lehe dam debu im am bak,” lahame uba labi daetbadà? Ne, em laha Abrahamat aba aho vou faat leheda meida em am bak. 23Labi ame dam labe uba neha, “Im abo Kristus labe Aba Aho im gagu meedam dam im am bak,” lahame uba labi daetbadà? Ne, em laha ame da meida em am bak. Lahana eho meedam bak lam fa ame dam labe ibi iho meedam bak vafozi duana meedamda em am bak. (Em etei eba lab it daetbadam bak lam em gi ahusobuli ostame uba im vameadamna ozomom bak.) Labi ame dam labe ibi iho na im meedam bak lam zohobuli fa ebe eho meedam bak lam fa fetehesu bohulaledam bak. Labi ame dam lam damat si fa ame mei si oumahedam num laba vou oli oumahedam bak lam gi fota meeda. Lahana eho ame Im Neàna lam vou vameatedàmu damat em si ame mei oumahedam num laba ousuiaha bak lam abo tamehodehe bak. Labi eho ame Im Neàna lam vou vameatedàmu damat em si foadaha bak lam dam lada laba foho bak lam vafozi damat eba foho bak lam ba koena foadaha vabak. Gi di iube beoda. Di iube neo vi beoda. Gi labaha bohu bisteat foadaha bak. Labi eho elolo fotehe bak lam abo gi duana meedaha bak. Lahana ame dam lam bisi labihaha vabak. 24Labi laha Yahudi busaoda zi labe eba sihi di iube bisteat beodume fi deadaha bak tiga puluh sembilanlehe bak. Labi ba neo di iube em si bisteat beodume fi deadaha bak neo tiga puluh sembilanlehe bak. Gi labihadume ab auoholeham bak. 25Labi laha Roma dam eeda labe eba ihim lobasot eba foadaha bak làteladehe bak. Labi laha damat, “Em otese,” lahame ke visomoame eba beodaha bak vàmadehe bak. Labi laha eho kapal laba zisi ladam di labe ame kapal vousai vousidume ke gatbu laba beodume agudume tezeo fotehe bak lam gi amu di iube mode. Ba neo di iube neo mode. Labihadume em valo tezeo fotehe bak làteladehe bak. Labi laha ba di meida iube eho kapal neo zisi vao tombu laba ladam di labe disihi di lam ame kapal neo belu agudume setehemu eho gi ut gaheba oha zoho laba zisi taasu toddume neo dihasi vou faodume dimatali damat aame visoho bak vàmadehe bak. 26Labi laha eho bak mei bake ladam di lam naat eba beom bake eho vou faovoemnàme gi ozahit godaha bak tamehodehe bak. Neha: Vao duali biodam diat em beolo fotidam bak ame. Dam mei na valo zie laba ausi na vietomoadam dam labe ebe eho lam zie laba ausi em nazoh vietomoadalo fotidam bak ame. Labi neo em Yahudi dam zoho modeo, Yahudi damat modem vab dam labe modeo, Eba otelo fotidam bak ame. Labi laha eho ame Im Neàna lam vou vameatedam di lam eho num debu tombuda laba le meedào? Num debu tombuda labe am bàhàgo laba le meedào? Gi kapal zisi lam di meedào? Em beolo fotidam bak ame. Labi laha damat eba neha, “Im omti vahi Kristus bake tu vuzehi meedam dam totbaho im am bak,” lahame ahobat neàdi vagedam damat eba beolo fotidam bak ame. 27Labi laha Kristus labe Aba Aho lab gagoho baket meedam di, “Eho taho meedume folese,” lahame na meedam di im vabali gi aibu di meeda. Digad di meeda. Gi labihadume vasea vabali setidam bak ame. Labi di lam laha na àm vaba idoali meeda. Vao udem vaba valo àhàki meeda. Labi ideia ibzidam diale. Labi bak nutbu bake lam di sue koedi nutahali ibzidam diale. Eho bak mei bake ladam di gi labihasu labaha bohu meedaha bak. 28Lahana gi im lada lamota modemet em alihi nemahu vabak. Im meida nim laha ehe bak. Dam Kristus bake tu vuzehi vahi meedam dam zi mei dam zi mei lahadam dam ahebu, “Iho Kristus bake tu vuzehi keàtedi meedam lahasuheo?” laham bak lam eho vi ozom di em gi ahu faidi vi ozodume alihi nemahusi meedam bohu vuusu meedam bak meida am bak. 29Neham bak. Eho aimeam ame dam meida labe aho Kristus bake tu vuzehehe bak lam keàtedi meedaha vaba laolaodamda lam eho vi ozom di em laha ahu faidi nehi vi ozodam bak. “Da labe aho Kristus bake tu vuzehi meedam bak lam a bedemule,” lahame eho labi vi ozome em ahu faidi modida. Labi laha eho aimeam ame dam Kristus bake tu vuzehi meedamda meida lam dam giida meida labe aba vou fohome aba modi faina modehe bak lam eho aimeam em ba ahu koena fakem vabak. Abo gi duana faki modida. Labihadam bak. 30Ame dam giomim meedam dam labe ibi iho bak niba meedaha im lam vi ozome it daetbadam di, “Im abo teute,” lahame labi it daetbadam damat modem bak. Lahana eho ba labihasu it daetbadam vabak. Em gi, “Em teu vaba gi alihi nemahudam dàt modem bak,” lahame ahate vameadam bak. 31Eho etei uba lab vameadaha im zi lam em ba giomim uba vameadam vabak. Abo gi imbo bak. Abo ibi iho gi labaha bohu vou baedam Ala lam abo im Boehàda Yesus labe Am Ai ozobohu bak. 32Nehaha bak. Eho amu num debu Damsik laba azihi di lam abo boehàdatebo Aretas labe aho Damsik damti vuusu meedam di lam Aretas labe aho fa Damsik vuusdam gubernur laba neha, “Paulus si otele,” lahame labi gagohemu ame gubernur labe aho am dam meoda laba neo gagome ame num debu natàh bàhàgo iube vabousu ot odosiahana labe am futom doo laba olu, “Em futoi fà damat em sise,” lahame ahit laba le vou aasda. 33Lahana emti vou alem dam totbaho labe ame bak lam aihemu fa eba gagu ame natàh bàhàgoda laba em vou zisi lodebu buduana laba em aa nom ousu neàdi ame natàh bàhàgoda num bumat am aumat labet loa vààsu bake vou usehemu em ahe neà ab itaham bak.
ace_Latn